L’AV Nucli Antic i l’Almara organitza una visita guiada a l’Hort d’Almenar
2025-07-24

L’Associació de Veïns Nucli Antic i l’Almara de Burjassot ha organitzat una visita guiada a l’Hort d’Almenar, que tindrà lloc dissabte que ve 31 de gener, a les 12 h. La visita, que és gratuïta, està oberta a tots els socis de l’entitat, però també a totes aquelles persones que desitgen conéixer aquest peculiar jardí, situat al costat de l’estació de metro de Burjassot.

L’Hort d’Almenar és un xicotet jardí que conté multitud d’espècies arbòries de gran valor ecològic i paisatgístic i que en 2014 ha complit trenta anys. Té una superfície pròxima als 2.000 m2 i el seu disseny està inspirat en els orígens del jardí mediterrani i la vegetació introduïda combina els símbols vegetals del Mediterrani amb una àmplia representació de la flora mediterrània, així com flora autòctona d’especial interés ornamental i botànic. L’hort deu el seu nom al Senyor d’aquestes terres en èpoques passades i constitueix un espai singular que alberga una àmplia representació de la biodiversitat, no solament de Burjassot, sinó de l’Horta Nord.